ซีไอเอระบุ 'ฮาวานา ซินโดรม' ไม่ใช่การโจมตีจากประเทศคู่อริสหรัฐฯ
US and Canadian officials say they fell ill after hearing high-pitched sounds
สื่อหลายแห่งในสหรัฐฯ รวมทั้ง นิวยอร์ก ไทมส์, เอ็นบีซี นิวส์ และโพลิติโค รายงานอ้างคำพูดของเจ้าหน้าที่สหรัฐฯ หลายคน ที่ระบุถึงรายงานการตรวจสอบของซีไอเอชิ้นนี้ว่า จากการตรวจสอบผู้ที่มีอาการฮาวานา ซินโดรม เกือบ 1,000 คน ไม่พบความเกี่ยวข้องระหว่างอาการดังกล่าวกับการมุ่งเป้าทำร้ายโดยรัฐบาลต่างชาติ แต่เชื่อว่าส่วนใหญ่อาจเกิดจากปัจจัยทางการแพทย์หรือสิ่งแวดล้อม ถึงกระนั้น รายงานชิ้นนี้ชี้ว่า ซีไอเอยังไม่มีข้อสรุปสำหรับผู้ที่เกิดอาการนี้อีกราว 20 คน และยังไม่ตัดโอกาสที่อาจมีความเกี่ยวข้องกับรัฐบาลต่างชาติในกลุ่มผู้มีอาการฮาวานา ซินโดรม กลุ่มนี้ โดยจะมีการสืบสวนต่อไป ขณะที่สื่อเอ็นบีซีระบุว่า เอกสารการสืบสวนของซีไอเอชิ้นนี้ยังไม่ใช่ข้อสรุปสุดท้ายของกระบวนการตรวจสอบทั้งหมดของรัฐบาลสหรัฐฯ ในเรื่องนี้ อาการป่วยที่ยังไม่สามารถอธิบายที่มาและสาเหตุได้นี้ เริ่มพบครั้งแรกเมื่อปี ค.ศ. 2016 ที่สถานทูตอเมริกันในกรุงฮาวานา ประเทศคิวบา เมื่อมีรายงานว่าเจ้าหน้าที่สถานทูตสหรัฐฯ ในคิวบา และครอบครัว รวมจำนวน 22 คน มีการเจ็บป่วยปริศนา เช่น สูญเสียการได้ยิน ปวดเวียนศีรษะ มีปัญหาด้านการทรงตัว อ่อนเพลีย มีปัญหาด้านการรับรู้ และมีปัญหาการนอนหลับ ซึ่งอาการเหล่านี้เกิดขึ้นนานราว 10 เดือน ต่อมาพบอาการป่วยลักษณะเดียวกันเกิดขึ้นอีกกับเจ้าหน้าที่การทูตอเมริกันที่ประเทศจีน รัสเซีย เยอรมนี ออสเตรีย และประเทศอื่น ๆ คณะกรรมการของสถาบันวิทยาศาสตร์ วิศวกรรมศาสตร์ และการแพทย์แห่งชาติ ระบุว่า แรงสั่นสะเทือนจากคลื่นวิทยุน่าจะเป็นสาเหตุที่เป็นไปได้มากที่สุดของอาการป่วยดังกล่าว ขณะที่มีเจ้าหน้าที่อเมริกันบางคนที่กล่าวหาว่า รัสเซียอาจอยู่เบื้องหลังการโจมตีโดยใช้คลื่นไมโครเวฟ